User talk:Nritya kathan

কথক নৃত্যে বৈষ্ণবীয় প্রভাব :

বৈষ্ণব ধর্মের বা মতবাদের সময়কাল মোটামুটি খ্রীষ্টপূর্ব ৫ম শতাব্দী থেকে খ্রিস্টীয় ১৭শ শতাব্দী পর্যন্ত। এই সময়ে বৈষ্ণব ধর্ম বিভিন্ন উত্থান, পতন ও চিন্তা চেতনার ব্যাখ্যার মাধ্যমে সমৃদ্ধ হয়েছে। পরবর্তীকালে বৈষ্ণব ধর্মের ব্যাপক প্রচার কথক নৃত্যের সঙ্গে বৈষ্ণব যোগাযোগ আরও নিবিড় করে তোলে। কথক নৃত্যের সঙ্গে বৈষ্ণব ধর্মচিন্তা ও কাহিনী ওতোপ্রোতভাবে জড়িত। মধ্যযুগে উত্তর ভারতে বৈষ্ণব ধর্মের জোয়ার সম্পূর্ণ ভারতবর্ষে ক্রমশ ছড়িয়ে পড়েছিল। এমনকি অনেক ধর্মীয় উৎসবকে কেন্দ্র করে যেসমস্ত নাট্যধারার(গীত+বাদ্য+অভিনয়) প্রচলন ছিল তার প্রভাবিত রূপ কথক নৃত্যে এখনও বর্তমান।

নৃত্য ও সংগীতের মাধ্যমে বৈষ্ণব ধর্ম সেসময় খুবই জনপ্রিয়তা লাভ করে। বৈষ্ণব ধর্ম দ্বারা প্রভাবিত কথক নৃত্য কলাকৌশল ও পদ্ধতিগতভাবে শুদ্ধ ছিল। কৃষ্ণ স্বর্গীয় নৃত্যশিল্পী নটবর রূপে ভূষিত হলেন এবং রাধা হলেন তার নৃত্যসঙ্গী। মূলত কথক নৃত্য মন্দিরে পূজার সময় কীর্তন সংগীত সহযোগে কীর্তন মন্ডলী দ্বারা পরিবেশিত হত। যা প্রধানত ছিল ধর্মমূলক। সংগীতে প্রেমের বা ভক্তির উন্মাদনা বা উচ্ছ্বাস বেশি থাকলেও, কীর্তন খুব উচ্চমার্গীয় স্থানে অবস্থিত। ফলে কীর্তন সংগীতকে কেন্দ্র করে স্বামী হরিদাস, তানসেন, বৈজ বাওরা, গোবিন্দস্বামী, নন্দদাস, মীরাবাঈ, তুক্কারাম, নামদেব সহ প্রভৃতি মহান সাধক বৃন্দের নাম ইতিহাসের পাতায় অবিস্মরণীয়ভাবে লিপিবদ্ধ হয়ে আছে। এই কীর্তন সংগীত যেমন বৈষ্ণব ধর্মের পক্ষে এক অমূল্য সম্পদ,অপর দিকে - " They form an important part of the Dhrupad school and originally the music of the Kathak dance." কথক নৃত্যের প্রাসঙ্গিকতায় ধর্মীয় আনুষ্ঠানিক পর্বে বেশ কিছু নৃত্য আছে, যাদেরও রয়েছে কথক নৃত্যকে সমৃদ্ধ করার পেছনে বিশেষ অবদান। হল্লিসক, রাস নৃত্য মূলত আভির সম্প্রদায়ের নৃত্য। কিন্তু বৈষ্ণব সাহিত্যে শ্রীকৃষ্ণের লীলার সমস্ত ক্ষেত্রেই এই দুই নৃত্য রূপের উল্লেখ পূর্বক এমন একটা প্রচার ও প্রসারের জায়গায় নিয়ে যাওয়া হয়েছে, যেখানে স্বয়ং শ্রীকৃষ্ণের হল্লিসক বা রাস নৃত্যে অংশগ্রহণের বর্ণনার মাধ্যমে, এই দুই নৃত্যধারা বৈষ্ণব ধর্মেরই অঙ্গীভূত সাংস্কৃতিক কলারূপে জগতে প্রতিষ্ঠা লাভ করেছে। এই হল্লিসক বা রাস নৃত্যের উত্তরণেই ব্রজরাজলীলা নৃত্যনাট্যের উদ্ভব এবং এই নৃত্যনাট্যই হলো কথক নৃত্যের লোকধর্মী রূপ। লক্ষ্মৌ ও জয়পুর ঘরানার ইতিহাস থেকে লক্ষ্য করা যায়, এই দুই ঘরানাতেও বৈষ্ণব প্রভাব যথেষ্ট গুরুত্বপূর্ণ ছিল।

নটবরী নৃত্য ও কৃষ্ণকেন্দ্রিক নৃত্য :

কথক নৃত্যে অন্যতম আরাধ্য দেবতা হলেন শ্রীকৃষ্ণ। এ প্রসঙ্গে বলা যায়, জয়পুর ঘরানার আদি গুরু ভানুজীর পৌত্র কানহুজী বৃন্দাবনে যেয়ে সেখানকার লাস্য নৃত্য ও লীলা শিখে আসেন। এরপর থেকেই জয়পুর ঘরানার কথকে শ্রীকৃষ্ণের নানা লীলা কাহিনী বিন্যাস ও লীলাগুলো ভিত্তি করে বিভিন্ন রচনা পরিবেশিত হতে থাকে। লক্ষ্মৌ ঘরানার আদি গুরু ঈশ্বরী প্রসাদ এলাহাবাদ জেলার হাঁড়িয়া অঞ্চলে বাস করতেন। এক রাতে তিনি শ্রীকৃষ্ণকে নটবর রূপে স্বপ্ন দেখেন। তাঁর মনে হয়েছিল শ্রীকৃষ্ণ তাঁকে স্বপ্নাদেশ দিচ্ছেন কথক নৃত্যকে অবক্ষয়ের পথ থেকে উদ্ধার করতে। এই স্বপ্ন দেখার পর ঈশ্বরী প্রসাদজী কেবলই শ্রীকৃষ্ণ ও তাঁর কাহিনীকে কেন্দ্র করেই নৃত্য প্রদর্শন করতেন। নটবর শ্রীকৃষ্ণের নৃত্যশৈলী চিন্তা করে গঠিত বলেই এই নৃত্যের নাম হল 'নটবরী নৃত্য'।

বৈষ্ণব ধর্মচিন্তা দেবতাকে নিয়ে এল মানুষের হৃদয়ের মধ্যে। আগেকার সংস্কৃত মন্ত্র, যাগযজ্ঞের মর্মার্থ সাধারণ মানুষ ঠিক বুঝে উঠতে পারত না। কিন্তু বৈষ্ণব মতানুসারে শ্রীকৃষ্ণ দূরের নন, অতি কাছের দেবতা। তাঁর ভক্ত হতে হলে কোন পূজাপার্বণের প্রয়োজন নেই, নেই কোন আড়ম্বরপূর্ণ যাগযজ্ঞের প্রয়োজন। দরকার কেবল ভক্তি ও ভালোবাসা। এই ভাবনা সে যুগের মানুষের কাছে এতটাই গ্রহণযোগ্য ও আকর্ষণীয় হয়ে উঠল যে মধ্যযুগে সব মানুষই কৃষ্ণ প্রেমের আবেগে আপ্লূত হয়ে উঠল। সেইসাথে কৃষ্ণ ও কৃষ্ণপ্রেম রয়ে গেল কথকের অবিচ্ছেদ্য অঙ্গ রূপ। পঞ্চদশ শতাব্দী থেকে সাহিত্য, চিত্রাঙ্কন, নৃত্য, নাট্য এমনকি লোক সঙ্গীতেও বৈষ্ণব প্রভাব বর্তমান। যেমন কথক নৃত্যে পরিবেশিত কয়েকটি ভজন সংগীতে কৃষ্ণের বাল্যজীবন থেকে শুরু করে তাঁর নানা লীলা কাহিনীর বিবরণ পাওয়া যায়।
 * "রঙ দে চুনারিয়া
 * আরতি কুঞ্জ বিহারী কি
 * মিঠে রাস সে ভারী
 * গোবর্ধন গিরিধারী
 * মাইয়া যশোদা তেরা
 * শ্রী কৃষ্ণম শরনম্।"৯

এছাড়াও কথক নৃত্যে পরিবেশিত বহু কবিত্ব-পরণ ও কবিত্ব-তোড়া গুরুরা রচনা করেছেন শ্রীকৃষ্ণের নানা লীলা কাহিনীকে কেন্দ্র করে। যেমন - 'গিরিগোবর্ধন ধারণ', 'কালিয়দমন', 'মাখনচুরি', 'হরিখেলা', 'ছেড়ছাড়', ও 'রাধাকৃষ্ণের রাস'।